3.pielikums

informatīvajam ziņojumam par valsts līdzdalības saglabāšanu valsts sabiedrībā ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrībā ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrībā ar ierobežotu atbildību [„KREMERATA BALTICA”,](http://kremeratabaltica-lv.blogspot.com/) valsts sabiedrībā ar ierobežotu atbildību [„Valsts Akadēmiskais koris „Latvija””](http://www.koris.lv/), valsts sabiedrībā ar ierobežotu atbildību [„Latvijas Koncerti”,](http://www.latvijaskoncerti.lv/) valsts sabiedrībā ar ierobežotu atbildību [„Latvijas Nacionālā opera un balets”,](http://www.opera.lv/lv/) valsts sabiedrībā ar ierobežotu atbildību [„Jaunais Rīgas teātris”,](http://www.jrt.lv/) valsts sabiedrībā ar ierobežotu atbildību [„Dailes teātris”,](http://www.dailesteatris.lv/) valsts sabiedrībā ar ierobežotu atbildību [„Latvijas Nacionālais teātris”,](http://www.teatris.lv/lv/) valsts sabiedrībā ar ierobežotu atbildību [„Daugavpils teātris”,](http://www.daugavpilsteatris.lv/) valsts sabiedrībā ar ierobežotu atbildību [„Valmieras drāmas teātris”,](http://vdt.lv/lv/) valsts sabiedrībā ar ierobežotu atbildību [„Latvijas Leļļu teātris”](http://www.lelluteatris.lv/lv/), valsts sabiedrībā ar ierobežotu atbildību [„Mihaila Čehova Rīgas Krievu teātris”](http://www.trd.lv/lv/) un valsts sabiedrībā ar ierobežotu atbildību [„Rīgas cirks”](http://www.cirks.lv/)

**Valsts sabiedrības ar ierobežotu atbildību „KREMERATA BALTICA” ekonomiskais izvērtējums**

|  |  |
| --- | --- |
| **Konkurences padomes noteiktie izvērtējamie jautājumi** | **Izvērtējums attiecībā uz kapitālsabiedrības darbību** |
| **Kas ir konkrētā pakalpojuma saņēmēji un kādas vajadzības tiek apmierinātas. Kāds un cik būtisks ieguvums patērētājiem. Kurām patērētāju grupām ieguvums ir visaugstākais.** | VSIA „KREMERATA BALTICA” (turpmāk – KB) ir stīgu kamerorķestris, kuru izveidojis izcilais, pasaulē atzītais latviešu vijolnieks Gidons Krēmers. KB ir vienīgais kamerorķestris Latvijā, kurā nodarbināti trīs Baltijas valstu mūziķi un ir Latvijas un Baltijas valstu publiskās diplomātijas vizītkarte, kurš ar savu repertuārpolitiku nodrošina profesionālās mūzikas mākslas daudzveidību, jaunradi un pieejamību sabiedrībai, regulāri apgūstot starptautisko pieredzi, kā arī atbilstoši kultūrpolitiskajām prioritātēm nodrošina augstāku kvalitātes standartu mūzikas mākslas jomā. KB veic intensīvu un plašu starptautisko koncertdarbību, nesot Latvijas un Baltijas vārdu pasaulē un gūstot augstu publikas atzinību un pieprasījumu.  KB savā darbībā īsteno nozīmīgus tam deleģētus valsts pārvaldes uzdevumus – iestudē daudzveidīgas un kvalitatīvas simfoniskās mūzikas koncertprogrammas, nodrošinot repertuāra plašumu un veicinot Latvijas un Baltijas reģiona simfoniskās mūzikas tradīciju saglabāšanu un attīstību; nodrošina simfoniskās mūzikas mākslas popularizēšanu un pieejamību plašai Latvijas sabiedrībai; popularizē Latvijas un Baltijas simfoniskās mūzikas sasniegumus ārvalstīs un apgūst starptautisko pieredzi simfoniskās mūzikas mākslas jomā, veicinot izcilību. KB aktīvajā repertuārā ik gadu bijušas sešas līdz deviņas jaunas koncertprogrammas, kurās nozīmīgu daļu ieņēmuši latviešu oriģinālmūzikas atskaņojumi.  2018.gada laikā KB klausītājiem atskaņojis 70 koncertus. 2019.gada laikā – 69 koncertus. 2020.gadā, kad Covid-19 izraisītās pandēmijas dēļ valstī tika ierobežoti publiskie pasākumi, orķestris atskaņojis 19 koncertus.  Kopumā trīs gadu periodā atskaņoti 149 koncerti, no kuriem 41 koncertā iekļauta latviešu mūzika.  Ikgadēji KB koncertus vidēji ir apmeklējuši 30 000 klausītāju, ar izņēmumu 2020.gadā, kad dēļ Covid-19 pandēmijas pasākumu ierobežojumiem koncertus klātienē apmeklējuši 4 000 skatītāju.  KB trīs gadu periodā ir sniedzis 26 koncertus Latvijas reģionos.  Popularizējot Latvijas profesionālo simfoniskās mūzikas mākslu ārvalstīs, orķestris KB sasniedzis ļoti augstu starptautisko koncertdarbības līmeni: 2018.gadā 58 vieskoncerti, 2019.gadā – 53 vieskoncerti. Covid-19 pandēmijas laikā, saistībā ar visā pasaulē esošajiem epidemioloģiskajiem ierobežojumiem KB īstenojis 10 ārzemju vieskoncertus.  KB pašu ieņēmumu īpatsvars pret kopējiem ieņēmumiem normālas darbības apstākļos vidēji veido 61%, kas ir ļoti augsts rādītājs; Covid-19 pandēmijas laikā procentuālais pašu ieņēmumu īpatsvars kritās līdz 34%. |
| **Pakalpojuma tirgus.** | Kā profesionāli kamerorķestri mūzikas pakalpojuma tirgu Latvijā regulāri nodrošina KB un VSIA „Latvijas Koncerti” struktūrvienība – Valsts kamerorķestris „Sinfonietta Rīga”, kura sastāvā ir arī pūšaminstrumentālisti.  VSIA „Latvijas Koncerti” nodrošina pasaules A un B klases simfonisko orķestru vieskoncertus Latvijā reizi gadā. Atsevišķus simfoniskās mūzikas koncertus dažas reizes gadā organizē komercorganizācijas un nevalstiskās organizācijas savu festivālu ietvaros, piemēram, festivāls „Rīga-Jūrmala”, SIA „Hermaņa Brauna fonds” u.c. uzaicina kādu ārvalstu orķestri sniegt koncertu Latvijā.  Latvijā simfoniskās mūzikas koncertu realizācijai no privāto un pašvaldību uzņēmēju puses dažkārt tiek veidoti festivālu orķestri, kas viena projekta ietvaros nodarbina uzaicinātus mūziķus no dažādiem kolektīviem vai pašnodarbinātus instrumentālistus. Privātās un pašvaldību organizācijas šādus koncertus un festivālus rīko tikai gadījumos, ja prognozētas peļņas iespējas no koncertprogrammas; koncertprogrammas izveide ir uz komerciāliem principiem balstīta, un tas ilgtermiņā neveicina simfoniskās mūzikas attīstību Latvijā. Rezultātā tie ir vien daži koncerti gadā, jo simfoniskās mūzikas koncertu, orķestra izdevumu un honorāru segšanai nepieciešami lieli finanšu resursi un augsto biļešu cenu dēļ liela daļa potenciālo skatītāju to bieži nevar atļauties apmeklēt.  KB pakalpojuma tirgus, ņemot vērā augsto atpazīstamību un veiksmīgo koncertdarbību ārvalstīs, skatāms arī plašākā – starptautiskā mērogā, kurā KB konkurē ar citu valstu augstas klases orķestriem. Latvijas iedzīvotāji ir ieguvēji, ņemot vērā, ka tik augstas raudzes kamerorķestris, kurš popularizē Latvijas simfoniskās mūzikas sasniegumus ārvalstīs, regulāri sniedz koncertus arī Latvijas reģionos un par zemāku cenu, kā tas būtu gadījumā, ja šādus koncertus sniegtu citvalstu šāda izcila līmeņa kolektīvi. |
| **Vai pastāv kādi šķēršļi, kas liegtu konkrēto pakalpojumu iepirkt no privātajiem tirgus dalībniekiem.** | Ņemot vērā minēto situāciju pakalpojuma tirgū un nozares dalībnieku specifiku, secināms, ka privātie tirgus dalībnieki – koncertu un mūzikas festivālu organizētāji, kas veic uz Latvijas tirgu orientētu komercdarbību, nevar īstenot visaptverošas Latvijas simfoniskās mūzikas nozares attīstību un starptautisko atpazīstamību atbalstošas funkcijas. |
| **Vai ir izskatītas iespējas veikt komercdarbību veicinošus pasākumus, piemēram, uzlabojumus infrastruktūrā, administratīvo procedūru vienkāršošanu un izmaksu samazināšanu, kā arī ieviest mehānismus pakalpojumu kvalitātes uzlabošanai, izvērtējot iespējamo risinājumu lietderību, ekonomiskos un sociālos ieguvumus un ietekmi uz konkurenci.** | Valsts funkciju koncentrēšana spēcīgās koncertorganizācijās, kas īsteno kultūrpolitiski svarīgus uzdevumus mūzikas mākslas nozarē, dod iespēju valstij nodrošināt kvalitatīvu, daudzveidīgu un profesionāli sagatavotu koncertprogrammu regulāru pieejamību Latvijas klausītājiem.  Latvijas pakalpojumu tirgū minēto funkciju īstenošanai pilnā apmērā nav piemērotu privāto koncertorganizāciju ar līdzvērtīgu profesionālo kapacitāti un atbilstošu infrastruktūru kvalitatīva koncertprogrammu sagatavošanas un atskaņošanas procesa nodrošināšanai, ilggadēju pieredzi un izveidotiem kontaktiem starptautiskajās mūzikas aģentūrās. Atvēlot mūzikas mākslas uzdevumu veikšanu privātam resoram, būtiski augtu izmaksas šo funkciju īstenošanai un radīto koncertprogrammu biļešu cenām, kā arī mazinātos funkciju rezultativitāte un tās kvalitāte, kā arī zustu nozares attīstības vienota pārredzamība un pārraudzība no valsts puses.  Valsts dažādos veidos sniedz papildu atbalstu mūzikas nozarei ar Valsts kultūrkapitāla fonda projektu un Kultūras ministrijas starpniecību, atbalstot radošo stipendiju piešķiršanu komponistiem un izpildītājiem, sniedzot atbalstu mūzikas mākslas projektiem, taču tas nerada apstākļus, kas veicinātu tādu nozares dalībnieku rašanos, kas varētu pārņemt vai īstenot apjomīgas kultūrpolitikas funkcijas.  Kā uzlabojums infrastruktūrā, kas spētu būtiski uzlabot Latvijas mūzikas nozares situāciju un atskaņojumu akustisko kvalitāti, veicinot ne tikai Latvijas mūziķu, bet arī starptautiski atzītu mākslinieku koncertdarbību Latvijā, turklāt sniedzot lielākam publikas apjomam iespēju apmeklēt koncertus tiem atbilstošos apstākļos, uz šo brīdi tiek izskatītas iespējas Nacionālās koncertzāles projekta īstenošanai (saskaņā ar Ministru kabineta 2020.gada 18.jūnija rīkojumu Nr.341 „Par nacionālās koncertzāles projekta īstenošanu”), kas pavērs lielākas izdevības dažādu producentu rīkoto programmu realizēšanai. Darbs pie Nacionālās koncertzāles projekta īstenošanas notiek, ņemot vērā arī nevalstiskā sektora intereses, vajadzības un priekšlikumus. |
| **Vai publiskas personas lēmums par līdzdalību PPK (tai skaitā darbības paplašināšanu) nelikvidē stimulu privātās uzņēmējdarbības attīstībai gan konkrētās preces/pakalpojuma sniegšanā, gan plašākā kontekstā.** | Nē, ņemot vērā, ka pakalpojumu tirgū nav līdzvērtīgu dalībnieku ar atbilstošu profesionālo kapacitāti, infrastruktūru, resursiem un zināšanām, tādējādi minētais publiskas personas lēmums skar valsts attīstību stratēģiski svarīgā nozarē. Valsts dibinātās koncertorganizācijas nelikvidē stimulu privātas uzņēmējdarbības attīstībai mūzikas nozares pakalpojumu tirgū, bet, atbalstot izpildītājmāksliniekus (tai skaitā solistus, diriģentus) un mūzikas oriģināldarbu tapšanu, to veicina, sniedzot būtisku pienesumu Latvijas simfoniskās mūzikas mākslā. |
| **Vai konkrētā pakalpojuma sniegšanā ir novērojama pilnīga vai daļēja tirgus nepilnība. Vai šī nepilnība nav publiskas personas darbības sekas. Vai pastāv alternatīvie tirgus nepilnības novēršanas instrumenti.** | Konkrētā pakalpojuma kompleksā sniegšanā ir novērojuma tirgus nepilnība, ņemot vērā, ka pašvaldību un privātie komersanti nespēj nodrošināt pastāvīgu simfonisko orķestru darbību un ilgtspēju. Valsts līdzdalība kapitālsabiedrībā ir devusi būtisku impulsu Latvijas profesionālās simfoniskās mūzikas mākslas attīstībai, novērtējumam un prestiža celšanai sabiedrībā, kuru augstu vērtē arī neatkarīgi mūzikas profesionāļi. Nepilnība nav publiskas personas darbības sekas, bet dabiska ikvienas kultūras nozares pazīme, kuru attīstībai nepieciešama konsekventa valsts intervence, valsts kultūrpolitikas instrumenti un finansējums, jo tā nekomerciālā rakstura dēļ nevar darboties brīvā tirgus apstākļos. Simfoniskās mūzikas mākslas nozares atbalstam nav identificējami citi alternatīvi tirgus nepilnību novēršanas instrumenti. |
| **Vai pastāv kādi drošības riski nodot pakalpojuma sniegšanu privātā sektora tirgus dalībniekiem. Kādi un cik būtiski ir konkrētie riski un, vai pastāv alternatīvi veidi, kā tos samazināt vai novērst.** | Nododot pakalpojuma sniegšanu privātā sektora dalībniekiem, būtiski augtu izmaksas šo funkciju īstenošanai un radīto koncertprogrammu biļešu cenām, kā arī mazinātos funkciju rezultativitāte un tās kvalitāte. Valsts zaudētu panākumiem un savām tradīcijām bagātu profesionālās simfoniskās mūzikas māksliniecisko vienību, kā arī vienotu profesionālās simfoniskās mūzikas mākslas nozares attīstībai būtiskāko funkciju pārvaldību, kontroli un iespēju īstenot nozares attīstībai būtiskas iniciatīvas. |
| **Vai publiskas personas iesaiste komercdarbībā nerada negatīvu ietekmi uz citiem tirgus dalībniekiem un konkurences procesu kopumā arī citos tirgos, kurus varētu skart PPK saimnieciskā darbība. Kā izpaužas šī negatīvā ietekme, cik tā ir būtiska un kā to novērst.** | Nē, ņemot vērā, ka KB sniedz specifisku uz simfoniskās mūzikas plašu pieejamību orientētu darbību, tai skaitā latviešu un Baltijas simfoniskās mūzikas attīstību un pieejamību, līdztekus radot Latvijas mūzikas izglītībai atbilstošus darba tirgus apstākļus akadēmiskās mūzikas izpildītājmāksliniekiem. KB netraucē pārējiem simfoniskās mūzikas tirgus dalībniekiem, ko dotē valsts, ņemot vērā, ka KB savu koncertdarbību galvenokārt ārvalstīs, papildinot to ar koncertprogrammām Rīgā un Latvijas reģionos. |
| **Kādas (tai skaitā cik būtiskas) būtu iespējamās ilgtermiņa sekas uz patērētājiem, ja publiska persona neturpinātu komercdarbību. Vai tas radītu lielāku zaudējumu patērētājam, nekā darbības turpināšana tirgū.** | Neturpinot valsts līdzdarbību KB, tā darbība tiktu pārtraukta, apdraudot kultūrpolitiku, kas vērsta uz Latvijas un Baltijas simfoniskās mūzikas tradīciju nepārtrauktību, daudzveidību un attīstību, kā arī mūsu kultūras procesu starptautisko atpazīstamību. Latvijas klausītājiem būtu daudz mazāk iespēju regulāri apmeklēt augstas klases simfoniskās mūzikas koncertus, kā arī būtu jāatvēl nesalīdzināmi lielāki finansiālie līdzekļi, iegādājoties biļetes uz privāto koncertorganizāciju rīkotiem līdzvērtīgiem simfoniskās mūzikas atskaņojumiem. |
| **Vai publiskas personas iesaiste komercdarbībā neabsorbēs kapitālu un cilvēkresursus no citiem tirgiem (piemēram, vai konkrēta pakalpojuma nodrošināšana no publiskas personas puses negatīvi neietekmēs resursu pieejamību tirgos, kuros pastāv veselīga konkurence).** | Nē, publiskas personas iesaiste KB neabsorbē kapitālu un cilvēkresursus, bet tos attīstīta un nodarbina. KB ir būtiska platforma nozares speciālistu nodarbināšanai un iespēja profesionālai izaugsmei. Pastāv augsts risks, ka ārvalstu tirgū esošie orķestri aizvilina KB cilvēkresursus, balstoties uz mūziķu nekonkurētspējīgo atalgojuma līmeni Latvijā. |
| **Vai un cik būtiski publiskas personas iesaiste komercdarbībā negatīvi ietekmēs privātā sektora inovācijas un attīstību jebkurā no tirgiem, ko PPK darbība varētu ietekmēt/skart.** | Publiskas personas iesaiste komercdarbībā negatīvi neietekmē privātā sektora inovācijas, ņemot vērā, ka privātā sektora darbībā nav vērojamas inovācijas simfoniskās mūzikas jomā – tā vērsta uz komerciāliem principiem balstītu koncertprogrammu izveidi. |
| **Kāds varētu būt iespējamais investīciju apjoms PPK tuvāko 1-5 gadu laikā. Vai ieguvumi no preces/pakalpojuma atsver investīcijas, proti, vai alternatīvās izmaksas nav pārāk augstas (vai nav jāatsakās no investēšanas lietderīgākā un patērētājiem vēlamākā projektā).** | Ikgadējs valsts dotāciju apjoms KB tuvāko piecu gadu laikā plānots ~ 480 000 *euro* apmērā ik gadu. Igaunijas Kultūras ministrija ik gadus KB dotē ar 25 000 *euro*, Lietuvas Kultūras ministrija – ar 50 000 *euro*. Investīcijas nodrošina KB darbību un atbilst valsts deleģēto uzdevumu veikšanai, bet neveicina starptautiska mēroga konkurētspēju gan atalgojuma līmenī, gan materiāltehniskās bāzes nodrošinājumā. |
| **Vai ir iegūti un izvērtēti citu pušu (gan publiskā, gan privātā sektora) viedokļi par iespējamiem riskiem publiskas personas līdzdalībai kapitālsabiedrībā (piemēram, sabiedriskā apspriešana, aptaujas, konsultācijas ar NVO un uzņēmējiem).** | Jā, ir veiktas konsultācijas un gūts biedrības „Latvijas Mūzikas informācijas centrs” atzinums, kurā minēts, ka KB darbības specifiku raksturo tieši jaunākās paaudzes profesionālo mūziķu piesaiste, kultūras saišu stiprināšana Baltijas valstu starpā un ārkārtīgi nozīmīga, panākumiem bagāta starptautiskā darbība – orķestris ir viena no spilgtākajām ārpus Latvijas zināmām kultūras ikonām, tas regulāri koncertē un izdod ļoti nozīmīgus, starptautisku kritiķu un balvu žūriju novērtētus audio ierakstus. Ņemot vērā objektīvās koncertdarbības izmaksas, iedzīvotāju pirktspēju, kultūras un īpaši mūzikas mecenātu tradīcijas trūkumu Latvijā, pretstatā Latvijas kultūrpolitiskajiem uzstādījumiem, šāda mūzikas kolektīva eksistence nav iespējama bez nozīmīga valsts atbalsta. Vairāku gadu garumā aprobētais modelis, kur valsts dibinātai kapitālsabiedrībai tiek deleģēti konkrēti uzdevumi, ir sevi veiksmīgi pierādījis un atbalstāms.  Par augstu starptautisko profesionālo novērtējumu liecina fakts, ka kopš 21.gadsimta sākuma KB sniedzis vairāk kā 1 500 koncertu, koncertējis vairāk kā 50 dažādās valstīs, 600 pilsētās un apceļojis vai visu pasauli, uzstājoties Āzijā, Austrālijā, Ziemeļamerikā, Dienvidamerikā kā arī Eiropā. Orķestris izdevis vairāk kā 25 CD ierakstus, 2002.gadā ieguvis Grammy balvu un ECHO balvu, bet 2009.gadā — Praemium Imperiale Balvu Jaunajiem māksliniekiem. Saņemtas vairākas prestižas godalgas. Ansambļa ieskaņoto Džordža Enesku un Mjačeslava Veinberga darbu ieraksti nominēti Grammy balvai, bet albums, kurā kopā ar pianisti Annu Vinnitskaju ieskaņoti Šostakoviča klavierkoncerti, ieguva ECHO Klassik 2016 balvu kategorijā Gada koncertieraksts (20./21.gs. mūzika).  Latvijas augstākā apbalvojuma mūzikā – Lielās mūzikas balvas – žūrija, kurā darbojas neatkarīgi mūzikas eksperti, katru gadu veic Latvijas mūzikas dzīves notikumu kvalitātes izvērtējumu. Izcilākās koncertprogrammas, iestudējumi, interpretācijas un izpildītājmākslinieki un mūzikas radītāji tiek apbalvoti ar šo prestižo balvu. KB saņēmis divas Lielās mūzikas balvas un 2017.gadā kamerorķestris ieguvis „Izcilības balvu kultūrā”, kuras piešķiršanas mērķis ir izteikt Latvijas valsts atzinību par izciliem starptautiska mēroga sasniegumiem kultūrā, kas devuši būtisku ieguldījumu Latvijas kultūras vērtību popularizēšanā, veicinājuši pozitīvu Latvijas tēlu, cēluši Latvijas prestižu pasaulē un kultūras vērtību Latvijas sabiedrībā. Gan starptautiskie, gan Latvijas apbalvojumi apliecina augstu un noturīgu KB profesionālās kvalitātes līmeni. |
| **Vai publiskā persona ir veikusi ietekmes uz konkurenci izvērtējumu (konkurences situācijas novērtējums, kas sevī ietver, piemēram, apzināt tirgū esošos komersantus, pakalpojumu/preču pieejamība, iespējamās tirgus barjeras), identificējot konkurencei draudzīgāko risinājumu.** | Jā, Kultūras ministrija 2020.gadā sadarbībā ar Latvijas Kultūras akadēmiju un SIA „Analītisko pētījumu un stratēģiju laboratorija” veikusi profesionālā teātra un mūzikas mākslas jomas izvērtējumu, kā arī pastāvīgi monitorē situāciju nozarē, pārzinot visu atsevišķo tirgus dalībnieku darbības specifiku, tirgus segmentus un attīstības instrumentus. Kultūras ministrijā darbojas Latvijas Mūzikas padome, kas sevī apvieno gan NVO, gan Jāzepa Vītola Mūzikas akadēmijas, gan VSIA, gan citus ar nozari saistītus ekspertus, kas analizē situāciju mūzikas mākslas jomā un sniedz priekšlikumus kultūrpolitikas veidošanā nozarē. Nozares redzējums līdzšinējā politikas veidošanas posmā dokumentēts „Mūzikas nozares stratēģijā 2014.-2020.gadam”, šobrīd notiek jaunā perioda kultūrpolitikas izstrāde 2021.–2027.gadam, kurā plānots atkārtoti nostiprināt KB lomu nozares attīstībā. |

Kultūras ministrs N.Puntulis

Vīza: Valsts sekretāra p.i. U.Zariņš

Katajs 67330327

[Marcis.Katajs@km.gov.lv](mailto:Marcis.Katajs@km.gov.lv)